BM เด้ง 5% ปักธงรายได้ปีนี้โต 20% จ่อเดินเครื่องโรงงานใหม่เขต Free Zone ครึ่งแรกปี 66
BM ดีดบวก 5% ปักธงรายได้ปีนี้โต 15-20% ลุยขยายงานส่งออก จ่อเดินเครื่องโรงงานใหม่เขต Free Zone เฟส 1 ครึ่งแรกปี 66 มั่นใจดันธุรกิจโตก้าวกระโดด
BM ดีดบวก 5% ปักธงรายได้ปีนี้โต 15-20% ลุยขยายงานส่งออก จ่อเดินเครื่องโรงงานใหม่เขต Free Zone เฟส 1 ครึ่งแรกปี 66 มั่นใจดันธุรกิจโตก้าวกระโดด
15 ธ.ค. 2565

ผู้สื่อข่าวรายงานว่า วันนี้(15 ธ.ค.65) ราคาหุ้น บริษัท บางกอกชีทเม็ททัล จำกัด (มหาชน) หรือ BM ณ เวลา 14:58 น. อยู่ที่ระดับ 4.50 บาท บวก 0.22 บาท หรือ 5.14% ด้วยมูลค่าซื้อขาย 42.49 ล้านบาท

โดยก่อนหน้านายธีรวัต อมรธาตรี กรรมการผู้จัดการ  BM หนึ่งในผู้นำด้านการผลิตและจัดจำหน่ายสินค้าแปรรูปผลิตภัณฑ์เหล็ก ภายใต้แบรนด์ BSM, BM, BS, BEST และผลิตภัณฑ์ขึ้นรูปอื่น ๆ จากโลหะ ตามความต้องการของลูกค้า เปิดเผยถึงความคืบหน้าการจัดตั้งโรงงานใหม่บนที่ดิน 25 ไร่ ในตำบลบางปลากด อำเภอพระสมุทรเจดีย์ จังหวัดสมุทรปราการ ซึ่งได้ขออนุญาตเป็นเขตปลอดอากร (Free zone) ในเฟสแรก เพื่อผลิตสินค้าส่งออกทั้งหมด  ว่า การก่อสร้างจะแล้วเสร็จในไตรมาส 1 ปี 2566 และพร้อมรับงานส่งออกใหม่ๆซึ่งได้มีการเจรจาตกลงกับลูกค้าต่างประเทศหลายราย
ทั้งนี้ คาดว่าเมื่อเดินเครื่องผลิตสินค้าเพื่อส่งออกเต็มกำลังการผลิตแล้ว จะผลักดันให้ภาพรวมผลการดำเนินงานของบริษัทเติบโตอย่างก้าวกระโดด โดยปัจจุบันงานส่งออกมีรายได้เพิ่มขึ้นมาอยู่ที่ประมาณ 350-400 ล้านบาทต่อปี และมีแนวโน้มที่จะเพิ่มได้อีกมาก ซึ่งจะช่วยเสริมศักยภาพธุรกิจเติบโตอย่างยั่งยืนในอนาคต
นอกจากนี้ บริษัทฯ ยังเปิดโอกาสให้ผู้ประกอบธุรกิจรายอื่นๆ เข้ามาร่วมเป็นพันธมิตรในธุรกิจและใช้ประโยชน์ในพื้นที่ดังกล่าว ซึ่งจะได้รับสิทธิยกเว้นภาษีอากรต่างๆ เช่น ยกเว้นอากรขาเข้า อากรขาออก เป็นต้น
“บริษัทฯ คาดว่าโรงงานแห่งใหม่จะเพิ่มประสิทธิภาพในการผลิต และสิทธิประโยชน์ทางด้านภาษี ช่วยลดต้นทุนการนำเข้าวัตถุดิบในการประกอบกิจการ ซึ่งจะช่วยเพิ่มขีดความสามารถในการแข่งขันทางด้านราคาในระดับโลก สนับสนุนให้ BM มีผลการดำเนินงานเติบโตก้าวกระโดด ตอกย้ำความแข็งแกร่งในฐานะผู้นำธุรกิจอุตสาหกรรมผลิตและจำหน่ายสินค้าแปรรูปผลิตภัณฑ์โลหะของประเทศไทย” นายธีรวัต กล่าว
ส่วนการดำเนินงานช่วงปลายปี 65-66 บริษัทยังคงมุ่งเน้นการผลิตงานให้มีคุณภาพด้วยเทคนิคพิเศษที่บริษัทมีความเชี่ยวชาญให้กับลูกค้ากลุ่มธุรกิจ B2B ผลิตสินค้า OEM และงานส่งออกที่มีออเดอร์เข้ามาอย่างต่อเนื่อง
โดยล่าสุดบริษัทได้รับออร์เดอร์จากผู้ผลิตเครื่องดื่มจากตู้คาเฟ่อัตโนมัติ “เต่าบิน” ในการรับผลิตโครงตู้เต่าบินให้กับกลุ่มบริษัท ฟอร์ท คอร์ปอเรชั่น จำกัด (มหาชน) หรือ FORTH ซึ่งได้เริ่มส่งตั้งแต่ช่วงไตรมาส 4/65 เป็นต้นไป และอยู่ระหว่างการเพิ่มกำลังการผลิตเพื่อรองรับออเดอร์ที่เพิ่มขึ้นอย่างต่อเนื่อง
“การรับผลิตตู้คาเฟ่อัตโนมัติ “เต่าบิน” ให้กับทางกลุ่ม FORTH ครั้งนี้ คาดว่าจะทำรายได้เพิ่มให้กับบริษัทปีละ 150-200 ล้านบาท โดยปัจจุบันบริษัทกำลังเพิ่มกำลังการผลิตเพื่อสามารถส่งงานได้ตามเป้าที่วางไว้ และจะรับรู้รายได้ในระยะยาวจากปี 2566 เป็นต้นไป” นายธานิน กล่าว
สำหรับผลงานในปี 2565 บริษัทจะสามารถรักษาระดับการเติบโตของรายได้ให้เป็นไปตามเป้าที่วางไว้ที่ 15-20% จากปีก่อน ซึ่งเติบโตได้ดีอย่างต่อเนื่องในทุกกลุ่มธุรกิจ โดยเฉพาะงานส่งออกที่เพิ่มขึ้นอย่างต่อเนื่อง
 